bunadtilvirker
Store norske leksikon,Samfunn,Utdanning og forskning,Grunnopplæring,Yrkesfaglig utdanning,Håndverk, design og produktutvikling,Søm- og tekstilfag
Bunadtilvirker er en håndverker som lager, reparerer og restaurerer ulike plaggdeler til bunad. Faget omfatter kunnskap om materialer, mønster, teknisk tegning, trådteknikker, vevteknikker, broderiteknikker og tilbehør til bunaden. En bunadtilvirker skal også veilede kunden i skikk og bruk, stell og vedlikehold av bunad.
Utdanning Opplæringen skjer normalt ved to år i videregående skole og to år i lære i bedrift.  Første året: vg1 Håndverk, design og produktutvikling. Andre året: vg2 Søm og tekstilhåndverk. Deretter jobber man to år som lærling i en bedrift.  Læretiden avsluttes med en svenneprøve. Svenneprøven går normalt over åtte dager og består av en hovedoppgave og deloppgaver som baseres på det lærlingen eller praksiskandidaten har jobbet med. Faget omfatter alle norske bunader, totalt rundt 450, og svenneprøven må derfor tilpasses den enkelte kandidatens kunnskap og erfaring. Med minst fem års allsidig praksis i faget og etter å ha bestått en teoretisk eksamen er det mulig å gå opp til svenneprøven som praksiskandidat. Dette er i dag vel så vanlig som et tradisjonelt lærlingeløp da det kan være vanskelig å få lærlingeplass. En annen årsak til at mange avlegger svenneprøven som praksiskandidat er ønsket om å formalisere egen fagkunnskap. Høsten 2020 er det syv bunadmestere i Norge. Historie Bunadtilvirkerfaget ble lagt inn under lov om fagopplæring og etablert som eget fag i 1998. Tidligere ble kunnskapen holdt ved like lokalt, og ofte videreført muntlig eller gjennom handlingsbåren kunnskap. Fagmiljøet så at mangelen på formell utdannelse ville føre til tap av verdifull kunnskap og faget ble derfor etablert med eget svennebrev. Dette har ført til at flere i dag har bunad som næring og fagkunnskapen holdes vedlike. I 2007 startet samarbeidsprosjektet Bunadopplæringa opp. Her går Norges Husflidslag, Noregs Ungdomslag, Norsk folkedraktforum og Studieforbundet kultur og tradisjon sammen om å tilby en modulbasert opplæring som tar for seg en stor del av læreplanenes kompetansemål. Dette er en hjelp på vei mot svennebrev, men deltaker må i tillegg tilegne seg nødvendig mengdetrening og dokumentere denne. Les mer i Store norske leksikon yrke bunad bunadsølv veving søm Eksterne lenker Utdanning.no: bunadtilvirker Utdanningsdirektoratet: læreplan for VG1 Håndverk, design og produktutvikling Utdanningsdirektoratet: læreplan for VG2 Søm og tekstilhåndverk